《次韵朱德裕见赠时予病初起》
宋代·周孚

盖世功名黍一炊，惊心岁月毂双驰。五浆先馈那须尔，二竖相凌少避之。

种种鬓毛吾欲老，翩翩书札子能奇。黄花无语秋将暮，莫惜玄谈与解颐。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。